*Projekts*

**Fiskālās disciplīnas likums**

 **1. pants. Likuma mērķis**

 (1) Fiskālās disciplīnas likuma mērķis ir nodrošināt ilgtspējīgu valsts attīstību, makroekonomisko stabilitāti un samazināt tautsaimniecības ievainojamību ārējo satricinājumu rezultātā.

 (2) Šis likums nosaka fiskālās politikas veidošanas principus, tās plānošanas un realizēšanas instrumentus un fiskālos nosacījumus.

 **2. pants. Likuma darbības joma**

 Likums attiecas uz valsts un pašvaldību budžeta iestādēm, budžeta nefinansētām iestādēm, no valsts budžeta daļēji finansētām atvasinātām publiskām personām, kā arī nosaka fiskālās politikas principus, kas jāievēro arī citām vispārējās valdības sektorā atbilstoši Eiropas Savienībā piemērotajai metodoloģijai iekļaujamām institūcijām.

 **3. pants. Fiskālā politika**

 Fiskālā politika ir principu un lēmumu komplekss, kas nosaka ieņēmumu un izdevumu politiku, realizējot valsts lomu ienākumu un izdevumu pārdalē.

 **4. pants. Fiskālās politikas principi**

 Fiskālās politikas īstenošanā tiek ievēroti šādi principi:

1) **taupības princips** – fiskālā politika īstenojama lietderīgi un efektīvi izlietojot pieejamos resursus.

 2) **uzkrājuma veidošanas princips** – īstenojama tāda fiskālā politika, kurā, ja to atļauj ekonomiskā situācija, budžets tiek plānots un realizēts ar pārpalikumu, kas ļauj segt nākotnes saistības ekonomiskās situācijas pasliktināšanās vai budžeta neizpildes gadījumā.

 3) **pretcikliskas fiskālās politikas princips –** īstenojama pretcikliska fiskālā politika, kas darbojas pretēji ekonomikas cikla tendencēm, ekonomikas cikla augšupejas fāzē tiek realizēta ierobežojoša fiskālā politika, savukārt ekonomikas cikla lejupslīdes fāzē – stimulējoša fiskālā politika.

4) **stabilitātes princips** – tiek īstenota fiskālā politika, kas ir paredzama un pēctecīga vidējā termiņā un veicina ekonomikas attīstību un finanšu stabilitāti.

5) **ilgtspējīgas fiskālās politikas princips –** tiek īstenota fiskālā politika, kas vērsta uz tāda vispārējās valdības parāda līmeņa uzturēšanu, kas neuzliek nesamērīgu slogu ekonomikai, bet veicina tās attīstību ilgtermiņā.

6) **fiskālā taisnīguma princips** – tiek īstenota fiskālā politika, kas ņem vērā finansiālo ietekmi uz sabiedrību gan šobrīd, gan nākamajās paaudzēs.

7) **atklātuma princips** – tiek nodrošināta publiski pieejama informācija par fiskālās politikas mērķiem, to sasniegšanas metodēm un rezultātiem.

**5. pants. Vidēja termiņa budžeta ietvara likums**

 (1) Fiskālās politikas plānošanas instruments ir vidēja termiņa budžeta ietvara likums.

 (2) Vidēja termiņa budžeta ietvara likums tiek sagatavots katru gadu turpmāko trīs gadu periodam, kurā maksimāli pieļaujamais valsts konsolidētā budžeta izdevumu kopējais apjoms pirmajam un otrajam vidēja termiņa budžeta ietvara likuma perioda gadam pārmantots no iepriekšējā vidēja termiņa budžeta ietvara likuma perioda otrā un trešā gada. Izdevumu pārmantošanā ievēro šādus nosacījumus:

1) izdevumu pārmantošana attiecas uz valsts konsolidētā budžeta izdevumu apjomu, no kura izslēgti attiecīgā gada kopējie izlīdzinātie izdevumi, kas tiek aprēķināti saskaņā ar šī likuma 14.panta trešo daļu (koriģētie valsts konsolidētā budžeta izdevumi);

2) izstrādājot kārtējo vidēja termiņa budžeta ietvara likumu, pārmantoto koriģēto valsts konsolidētā budžeta izdevumu apjomu var palielināt 6. panta otrajā un trešajā daļā minētajos gadījumos;

3) ja koriģētais maksimālais valsts konsolidētā budžeta izdevumu apjoms, kas tiek aprēķināts saskaņā ar šī likuma 10. pantu, ir mazāks par pārmantojamo un saskaņā ar šīs daļas otro punktu palielināto koriģēto valsts konsolidētā budžeta izdevumu apjomu, koriģētais maksimālais valsts konsolidētā budžeta pieļaujamais apjoms netiek pārmantots, bet gan aprēķināts saskaņā ar šī likuma 10. panta nosacījumiem.

 (3) Vidēja termiņa budžeta ietvara likumprojektu turpmāko trīs gadu periodam izstrādā Ministru kabinets un iesniedz Saeimā līdz kārtējā gada 30. aprīlim. Vidēja termiņa budžeta ietvara likums stājas spēkā nākamajā dienā pēc tā izsludināšanas un ir spēkā līdz vidēja termiņa budžeta ietvara perioda pirmā gada 31. decembrim. Iepriekšējā Vidēja termiņa budžeta ietvara likuma normas par otro un trešo ietvara perioda gadu zaudē spēku līdz ar nākamā Vidējā termiņa budžeta ietvara likuma spēkā stāšanos.

 (4) Izstrādājot vidēja termiņa budžeta ietvara likumprojektu vai izdarot grozījumus vidēja termiņa budžeta ietvara likumā, Ministru kabineta pilnvarots pārstāvis un Latvijas Pašvaldību savienība veic sarunas par ar likumprojektu saistītiem jautājumiem, kas skar pašvaldību intereses, sarunu rezultātus noformējot protokolu veidā, ko pievieno likumprojektam.

 (5) Vidēja termiņa budžeta ietvara likumā katram perioda gadam nosakāmi šādi skaitliskie fiskālie rādītāji:

 1) pieļaujamais konsolidētā kopbudžeta bilances līmenis katram vidēja termiņa budžeta ietvara perioda gadam izteikts procentos no iekšzemes kopprodukta, bilanci aprēķinot saskaņā ar Eiropas kontu sistēmas metodoloģiju;

2) pieļaujamais valsts konsolidētā budžeta finansiālās bilances līmenis izteikts procentos no iekšzemes kopprodukta;

3) maksimāli pieļaujamais valsts konsolidētā budžeta izdevumu kopējais apjoms;

4) kopējo izlīdzināto izdevumu apjoms;

5) izlīdzināto izdevumu apjoms katrai Eiropas Savienības politiku instrumentu un citai ārvalstu finanšu palīdzības programmai kopā un katram vidēja termiņa budžeta ietvara perioda gadam;

6) valsts parāda apkalpošanas izlīdzināto izdevumu apjoms.

 (6) Vidēja termiņa budžeta ietvara likumā iekļauj arī citu informāciju, ja to nosaka speciālie likumi.

(7) Vidēja termiņa budžeta ietvara likuma projektam tiek pievienoti paskaidrojumi, kuri ietver:

1) šī panta piektajā daļā noteikto fiskālo rādītāju aprēķināšanas metodes un paskaidrojumus;

2) informāciju par esošo makroekonomiskās attīstības scenāriju, tā risku izvērtējumu vidējam termiņam, kā arī salīdzinājumu ar iepriekšējā gada vidēja termiņa budžeta ietvara likumā apstiprinātajām makroekonomiskajām prognozēm vidējam termiņam;

3) ieņēmumu prognozes vidējam termiņam, kā arī salīdzinājumu ar iepriekšējā gada vidēja termiņa budžeta ietvara likumā apstiprinātajām ieņēmumu prognozēm vidējam termiņam;

4) valdības fiskālās politikas mērķus vidējam termiņam, kā arī salīdzinājumu ar iepriekšējā gada vidēja termiņa budžeta ietvara likumā apstiprinātos valdības fiskālās politikas mērķus vidējam termiņam.

**6. pants. Vidēja termiņa budžeta ietvara likuma grozījumu sagatavošanas nosacījumi**

(1) Izdarot grozījumus vidēja termiņa budžeta ietvara likumā, nedrīkst paaugstināt vidēja termiņa budžeta ietvara likuma perioda pirmajam un otrajam gadam noteikto koriģēto maksimāli pieļaujamo valsts konsolidētā budžeta izdevumu kopējo apjomu.

 (2) Ja netiek pārkāpts pieļaujamais valsts konsolidētā budžeta finansiālās bilances līmenis, šī panta pirmajā daļā noteiktais ierobežojums neattiecas uz:

 1) sociālās apdrošināšanas speciālā budžeta izdevumu palielināšanu apjomā, kas izriet no prognozēto sociālās apdrošināšanas iemaksu palielināšanās. Šis nosacījums attiecas tikai uz tādu izdevumu palielināšanu, kas izriet no valsts saistībām, kas uzņemtas ar tādiem normatīvajiem aktiem, kas stājušies spēkā līdz vidēja termiņa budžeta ietvara pieņemšanas brīdim;

 2) izdevumu palielināšanu, kas izriet no prognozēto maksas pakalpojumu un citu pašu ieņēmumu palielināšanās.

(3) Šī panta pirmajā daļā noteiktais ierobežojums neattiecas uz:

1) uz 11. panta pirmajā daļā noteiktajiem gadījumiem;

2) izdevumu palielināšanu, kas izriet no maksas pakalpojumu un citu pašu ieņēmumu atlikumu kārtējā gada sākumā izmantošanas.

3) Šī likuma 14. panta sestajā daļā minēto Eiropas Savienības politiku instrumentu un citai ārvalstu finanšu palīdzības programmas projektu un pasākumu īstenošanai nepieciešamo un no attiecīgās programmas atmaksājamo izdevumu palielināšanu.

**7. pants. Gadskārtējā valsts budžeta likuma sagatavošanas nosacījumi**

 (1) Gadskārtējā valsts budžeta likumprojekts jāsagatavo saskaņā ar to vidēja termiņa budžeta ietvara likumu, kura pirmais gads sakrīt ar sagatavojamā budžeta gadu.

(2) Sagatavojot gadskārtējo valsts budžeta likumu, valsts konsolidētā budžeta izdevumu kopējo apjomu, no kura izslēgti izdevumi, kuriem tiek piemērots izdevumu izlīdzināšanas mehānisms saskaņā ar 14. pantu, nosaka mazāku par vidēja termiņa budžeta ietvara likumā attiecīgajam gadam noteikto koriģēto maksimāli pieļaujamo valsts konsolidētā budžeta izdevumu kopējo apjomu. Šī starpība nevar būt mazāka par 0,5% no prognozētā iekšzemes kopprodukta un tā ir fiskālā nodrošinājuma rezerve, kuru var izmantot pēc gadskārtējā valsts budžeta likuma pieņemšanas.

 (3) Ar jauniem normatīvajiem aktiem, kuriem ir ietekme uz budžeta izpildes gaitu nedrīkst pasliktināt vidēja termiņa budžeta ietvara likumā attiecīgajam gadam noteikto valsts konsolidētā budžeta finansiālo bilanci un konsolidētā kopbudžeta finansiālo bilanci. Šis nosacījums neattiecas uz izdevumiem tajās izdevumu pozīcijās, kurām tiek piemērots izdevumu izlīdzināšanas mehānisms saskaņā ar šī likuma 14. pantu, izdevumiem saskaņā 14. panta sesto daļu, kā arī uz izdevumu palielinājumu, kas tiek finansēts no maksas pakalpojumu un citu pašu ieņēmumu atlikumiem kārtējā gada sākumā.

(4) Ar gadskārtējā valsts budžeta likuma izpildi nedrīkst pārsniegt vidēja termiņa budžeta ietvara likumā attiecīgajam gadam noteikto koriģēto maksimāli pieļaujamo valsts konsolidētā budžeta izdevumu kopējo apjomu. Šis ierobežojums neattiecas uz:

 1) sociālās apdrošināšanas speciālā budžeta izdevumu palielināšanu apjomā, kas izriet no prognozēto sociālās apdrošināšanas iemaksu palielināšanās. Šis nosacījums attiecas tikai uz tādu izdevumu palielināšanu, kas izriet no valsts saistībām, kas uzņemtas ar tādiem normatīvajiem aktiem, kas stājušies spēkā līdz vidēja termiņa budžeta ietvara pieņemšanas brīdim;

 2) izdevumu palielināšanu, kas izriet no prognozēto maksas pakalpojumu un citu pašu ieņēmumu palielināšanās, kā arī maksas pakalpojumu un citu pašu ieņēmumu atlikumu kārtējā gada sākumā izmantošanas summu.

 3) izdevumu palielināšanu izdevumu pozīcijās, kurām tiek piemērots izdevumu izlīdzināšanas mehānisms saskaņā ar šī likuma 14. pantu. Eiropas Savienības politiku instrumentu un citai ārvalstu finanšu palīdzības programmas projektu un pasākumu izdevumiem šī punkta nosacījumi ir attiecināmi tikai ar nosacījumu, ka kopējais programmas projektu un pasākumu izdevumu apjoms nepārsniedz vidēja termiņa budžeta ietvara likumā attiecīgai programmai noteikto izlīdzināto izdevumu apjomu.

4) izdevumu palielināšanu saskaņā ar šī likuma 11. panta pirmo daļu.

5) šī likuma 14. panta sestajā daļā minēto Eiropas Savienības politiku instrumentu un citai ārvalstu finanšu palīdzības programmas projektu un pasākumu īstenošanai nepieciešamo un no attiecīgās programmas atmaksājamo izdevumu palielināšanu.

**8. pants. Gadskārtējā valsts budžeta likuma grozījumu izstrādāšanas nosacījumi**

 (1) Ar gadskārtējā valsts budžeta likuma grozījumiem nedrīkst uzsākt finansēt gadskārtējā valsts budžetā likumā neplānotus pasākumus ar negatīvu fiskālo ietekmi uz turpmāko gadu valsts konsolidētā kopbudžeta bilanci, kas noteikta spēkā esošajā vidēja termiņa ietvara likumā atbilstoši 10. panta otrajai daļai. Šis nosacījums neattiecas uz pasākumiem, kas noteikti šī likuma 11. panta pirmajā daļā.

(2) Gadījumos, kad valsts konsolidētā budžeta izpilde liecina, ka netiek vai netiks ievēroti valsts konsolidētajam budžetam saistošie skaitliskie fiskālie rādītāji, rīcību nosaka likumā par budžetu un finanšu vadību.

(3) Izstrādājot gadskārtējā valsts budžeta likuma grozījumus ir jāievēro šī likuma 7. panta trešās un ceturtās daļas nosacījumi.

(4) Izstrādājot gadskārtējā valsts budžeta likuma grozījumus, valsts konsolidētā budžeta izdevumu kopējo apjomu, no kura izslēgti izdevumi, kuriem tiek piemērots izdevumu izlīdzināšanas mehānisms saskaņā ar 14. pantu, un izslēdzot izdevumu palielinājumu, kas veikts saskaņā ar 7. panta ceturtās daļas pirmo, otro un ceturto punktu, nosaka zemāku par vidēja termiņa budžeta ietvara likumā attiecīgajam gadam noteikto koriģēto maksimāli pieļaujamo valsts konsolidētā budžeta izdevumu kopējo apjomu. Šīs starpības minimālo lielumu nosaka šī likuma 7. panta otrajā daļā noteikto starpību samazinot par jau veikto šī likuma 13. panta mērķiem atbilstošo izdevumu palielinājumu. Šī starpība izmantojama kā fiskālā nodrošinājuma rezerve pēc gadskārtējā valsts budžeta likuma grozījumu pieņemšanas.

 **9. pants. Tiesību aktu, kam ir ietekme uz budžetu, apstiprināšana**

 Pēc gadskārtējā budžeta likuma apstiprināšanas Ministru kabinets apstiprina tikai tādus tiesību aktus ar negatīvu fiskālo ietekmi uz budžetu, kuru ietekme jau ir paredzēta gadskārtējā valsts budžeta likumā vai kas nav pretrunā ar apstiprināto vidēja termiņa budžeta ietvara likumu, ņemot vērā 7. panta ceturtajā daļā paredzētos izņēmumus.

 **10. pants. Bilances aprēķināšana**

 (1) Konsolidētajam kopbudžetam ir jābūt sabalansētam ekonomiskā cikla ietvaros.

(2) Konsolidētā kopbudžeta bilances sākotnējo līmeni aprēķina pēc Eiropas kontu sistēmas metodoloģijas. Minētās bilances aprēķināšanai izmanto šādu formulu (turpmāk – aprēķinātā bilance):

$b\_{t}=α\_{t}∙\left(g\_{t}-g^{\*}\_{t}\right)+0,5∙b\_{t-1}$, kur

$α\_{t}$ – vispārējās valdības nodokļu ieņēmumu attiecība pret attiecīgā gada iekšzemes kopproduktu faktiskajās cenās.

$b\_{t}$ – attiecīgā gada konsolidētā kopbudžeta bilance izteikta procentos pret attiecīgā gada iekšzemes kopproduktu faktiskajās cenās.

$g\_{t}$ – attiecīgā gada iekšzemes kopprodukta pieauguma tempa prognoze salīdzināmajās cenās.

$g^{\*}\_{t}$ – attiecīgā gada un iepriekšējo deviņu gadu iekšzemes kopprodukta pieauguma tempa vidējā vērtība, izslēdzot zemāko un augstāko vērtību. Gadiem, kuros aprēķināšanas brīdī iekšzemes kopprodukta pieauguma tempa faktiskā vērtība nav zināma, tiek izmantota iekšzemes kopprodukta pieauguma tempa prognoze.

$b\_{t-1}$ – iepriekšējā gada konsolidētā kopbudžeta bilance izteikta procentos pret attiecīgā gada iekšzemes kopproduktu faktiskajās cenās.

(3) Pieļaujamais bilances līmenis norāda maksimāli pieļaujamo deficītu vai minimālo pārpalikumu.

 (4) Par šī panta otrajā daļā minētās formulas mainīgā lieluma$  g\_{t} $apmēru Finanšu ministrija konsultējas ar Ekonomikas ministriju un Latvijas Banku.

 **11. pants. Atkāpes no bilances nosacījuma**

 (1) Atkāpes no šī likuma 10. panta otrās daļas nosacījuma var būt gadījumos, kad īstenojami dabas katastrofu un avārijas seku novēršanas pasākumi ar fiskālo ietekmi, kuru prognozētās izmaksas vienā saimnieciskajā gadā pārsniedz 0,5% no iekšzemes kopprodukta.

 (2) Iestājoties šī panta pirmajā daļā noteiktajiem gadījumiem, Ministru kabinets informē Saeimu par detalizētiem atkāpšanās no bilances nosacījuma iemesliem, par fiskālās politikas pasākumiem, kas tiks veikti, lai atgrieztos pie šī likuma 10. panta otrajā daļā noteiktā nosacījuma ievērošanas, kā arī par laika periodu, kurā tas tiks nodrošināts.

 **12. pants. Parāda nosacījums**

 (1) Vispārējās valdības parāda maksimālais apjoms gada beigās nedrīkst pārsniegt 60% no iekšzemes kopprodukta.

 (2) Vispārējās valdības parādu aprēķina saskaņā ar Eiropas kontu sistēmas vispārējās valdības parāda aprēķināšanas metodoloģiju.

**13. pants. Fiskālā nodrošinājuma rezerve**

Fiskālā nodrošinājuma rezerves mērķis ir nodrošināt valsts konsolidētā kopbudžeta bilances plānoto līmeni attiecīgajā gadā nelielu makroekonomisko svārstību gadījumā un ar fiskāliem riskiem saistīto izdevumu segšanas gadījumā.

**14.pants. Izdevumu izlīdzināšanas mehānisms**

(1) Lai nodrošinātu stabilu izdevumu vidēja termiņa plānošanu un izslēgtu augsti svārstīgo izdevumu izsaukto, pamatfunkciju izpildei pieejamo finanšu resursu svārstīgumu, atsevišķām izdevumu pozīcijām tiek piemērots izdevumu izlīdzināšanas mehānisms.

(2) Izdevumu izlīdzināšanas mehānisms tiek piemērots šādiem izdevumiem:

1) Eiropas Savienības politiku instrumentu un citas ārvalstu finanšu palīdzības programmu finansēto projektu un pasākumu kopējiem izdevumiem, izņemot šī panta sestajā daļā minētos gadījumus;

2) valsts parāda apkalpošanas izdevumiem, kas atrodas Valsts kases kompetencē.

(3) Attiecīgā gada kopējos izlīdzinātos izdevumus nosaka kā visu šī panta otrajā daļā minēto izdevumu izlīdzināto izdevumu apjomu summu, kas tiek aprēķināta saskaņā ar šī panta ceturto un piekto daļu.

(4) Eiropas Savienības politiku instrumentu un citas ārvalstu finanšu palīdzības programmas projektu un pasākumu izlīdzināto izdevumu apjomu attiecīgai programmai nosaka:

1) gadā, kas ietilpst programmas periodā: attiecīgās programmas projektu kopējo ārvalstu finanšu palīdzības programmas neapmaksājamo izdevumu apjomu dalot ar programmas perioda gadu skaitu un pieskaitot no ārvalstu finanšu palīdzības programmas apmaksājamo attiecīgā gada izdevumu apjomu.

2) gadā, kas neietilpst programmas periodā: ārvalstu finanšu palīdzības programmas apmaksājamo attiecīgā gada izdevumu apjomā.

Programmas periods šī likuma izpratnē ir ārvalstu finanšu palīdzības programmas plānošanas periods.

(5) Valsts parāda apkalpošanas izlīdzināto izdevumu apjomu katram vidēja termiņa budžeta ietvara gadam nosaka saskaņā ar valsts parāda pieauguma tendenci, izslēdzot izdevumu svārstības, kas izriet no prognozētām procentu likmju svārstībām.

(6) Tādām Eiropas Savienības politiku instrumentu un citas ārvalstu finanšu palīdzības programmām, kurām nav noteikts Latvijai pieejamais finansējuma apjoms un tādām Eiropas Savienības politiku instrumentu un citas ārvalstu finanšu palīdzības programmām, kurām nav noteikts īstenošanas periods, šī panta nosacījumus nepiemēro un šo programmu projektus un pasākumus finansē koriģētā maksimālā valsts konsolidētā budžeta izdevumu apjoma robežās, ievērojot šī likuma 6. panta trešās daļas 3. punkta un 7. panta ceturtās daļas 5. punkta nosacījumus.

**15. pants. Valsts pamatbudžeta faktisko ieņēmumu pārsnieguma pār valsts pamatbudžeta faktiskajiem izdevumiem izmantošana**

 (1) Valsts pamatbudžeta faktisko ieņēmumu pārsniegums pār valsts pamatbudžeta faktiskajiem izdevumiem tiek ieskaitīts ilgtermiņa stabilizācijas rezervē vai novirzīts valdības parāda dzēšanai.

 (2) Šī panta pirmās daļas nosacījums neattiecas uz tādu valsts pamatbudžeta faktisko ieņēmumu pārsniegumu pār valsts pamatbudžeta faktiskajiem izdevumiem, kas izmantojams nākamajos plānošanas periodos saskaņā ar citiem likumiem.

(3) Pārsnieguma gadījumā Ministru kabinets katru gadu lemj par pārsnieguma novirzīšanu parādam vai ieskaitīšanai Ilgtermiņa stabilizācijas rezervē.

 **16. pants. Fiskālās politikas disciplīnas ievērošanas uzraudzība**

 Ministru kabineta uzdevums ir regulāri sekot līdzi fiskālās disciplīnas ievērošanai un veikt visas nepieciešamās preventīvās darbības, lai novērstu tādu situāciju iestāšanos, kas ir pretrunā ar šajā likumā noteikto.

 **17. pants. Ziņojums par fiskālās disciplīnas ievērošanu**

 (1) Ministru kabinets līdz katra gada 30. aprīlim iesniedz ziņojumu Saeimā par valsts finansiālo stāvokli, tajā ietverot informāciju par fiskālās disciplīnas ievērošanu, kā arī makroekonomisko un fiskālo prognožu izpildes izvērtējumu.

 (2) Šī panta pirmajā daļā minēto ziņojumu Ministru kabinets iesniedz Saeimā vienlaicīgi ar vidēja termiņa budžeta ietvara likumprojektu.

(3) Ja tiek pārkāpts šis likums attiecībā uz fiskālo nosacījumu ievērošanu, Ministru kabinets iesniedz ziņojumu Saeimā par neatbilstībām, kurā ietver pasākumus neatbilstību novēršanai.

(4) Šī panta pirmajā un otrajā daļā minētie ziņojumi tiek publiskoti Finanšu ministrijas mājas lapā internetā.

 **Pārejas noteikumi**

1. Ministru kabinets sagatavo un iesniedz Saeimā pirmo Vidēja termiņa budžeta ietvara likumu sešu mēnešu laikā pēc Fiskālās disciplīnas likuma pieņemšanas, bet ne vēlāk kā 2014. gada valsts budžeta likuma projekta iesniegšanas Saeimā brīdī.

2. Fiskālās disciplīnas likuma normas, izņemot normas, kas minētas Pārejas noteikumu trešajā un ceturtajā punktā, tiek piemērotas, sākot ar pirmā Vidēja termiņa budžeta ietvara likuma iesniegšanas Saeimā brīdi.

3. Ja pirmā Vidēja termiņa budžeta ietvara likuma periods ir 2013. – 2015. gads, Vidēja termiņa budžeta ietvara likuma 2013. – 2015. gadam perioda pirmajam un otrajam gadam un Vidēja termiņa budžeta ietvara likuma 2014. – 2016. gadam perioda pirmajam gadam nepiemēro 10. panta otrās daļas nosacījumus, bet konsolidētā kopbudžeta bilances līmeni nosaka atbilstoši Latvijas Konverģences programmā attiecīgajam gadam noteiktai vērtībai.

4. Ja pirmā Vidēja termiņa budžeta ietvara likuma periods ir 2014. – 2016. gads, Vidēja termiņa budžeta ietvara likuma 2014. – 2016. gadam perioda pirmajam gadam nepiemēro 10. panta otrās daļas nosacījumus, bet konsolidētā kopbudžeta bilances līmeni nosaka atbilstoši Latvijas Konverģences programmā attiecīgajam gadam noteiktai vērtībai.

Finanšu ministra vietā –

tieslietu ministrs G. Bērziņš

25.11.2011. 13:05

2610

I.Jermacāne

67095429, Ilga.Jermacane@fm.gov.lv